**SELETUSKIRI**

***Sotsiaalteenuste osutamise kord Mulgi vallas***

Määruste muudatuste põhjus: määrus kehtestatakse kohaliku omavalitsuse korralduse seaduse § 22 lõike 1 punkti 5 ning sotsiaalhoolekande seaduse § 14 alusel. Lisaks tugineb see Mulgi Vallavolikogu 17.12.2024 määrusele nr 71 „Mulgi valla eelarvest sotsiaaltoetuste taotlemise, määramise ja maksmise kord“ § 18, millega delegeeriti Vallavolikogu poolt sotsiaaltoetuste- ja teenuste korraldamise ülesanded Mulgi Vallavalitsuse sotsiaalkomisjonile.

Määruste sisu: määruse eesmärk on reguleerida sotsiaalteenuste osutamise korda Mulgi vallas, et tagada elanikele juurdepääs vajalikele teenustele ja selged juhised nende taotlemiseks ja osutamiseks vastavalt sotsiaalhoolekande seadusele. Määrus sätestab tingimused, mille alusel osutatakse Mulgi vallas elavatele isikutele sotsiaalteenuseid, aidates kaasa nende toimetuleku ja heaolu tagamisele. Sotsiaalteenuste uus kord on kooskõlas Eesti sotsiaalteenuste kvaliteedijuhisega. Samuti on reguleeritud vaimse tervise meetmete korraldamine, kuna 2025. aastast on riik eraldanud omavalitsustele raha, mis on mõeldud vaimse tervise teenuse korraldamiseks (vaimse tervise edendamise toetus summas 11 618 eurot).

Määruste muudatuste mõju: hetkel on kõik sotsiaalteenuste korraldamise juhised kehtestatud eraldi määrustes, mida on tulenevalt järelevalvest juba eelnevalt muudetud. Uus kord koondab kõik teenused ühte määrusesse, mis muudab informatsiooni leidmise ja teenuste taotlemise lihtsamaks nii abivajajatele kui ka ametnikele. Määrus vastab sotsiaalhoolekande seaduse muudatustele ning kajastab Mulgi valla vajadusi ja praktikaid.

Määruses käsitletakse järgmisi 13 kohustuslikku sotsiaalteenust:

**Koduteenus** - toetab isikuid, kes vajavad kõrvalabi igapäevaelus kodustes tingimustes.

**Väljaspool kodu osutatav üldhooldusteenus** - tagab täisealistele isikutele turvalise keskkonna ja toimetuleku väljaspool kodu.

**Tugiisikuteenus** - aitab iseseisvust arendada ning toetab sotsiaalseid ja majanduslikke kohustusi täita.

**Täisealise isiku hooldus –** aitab toetada ja võimaldada hooldataval jätkata elamist koduses keskkonnas hooldaja toel.

**Isikliku abistaja teenus** - suurendab puudega isikute iseseisvat toimetulekut isikliku abistaja toel.

**Varjupaiga- ja turvakoduteenus** - tagab ajutise peavarju ja turvalise keskkonna abivajajatele.

**Sotsiaaltransporditeenus** - võimaldab puudega isikutel kasutada neile kohandatud transpordivahendit tööle, õppeasutusse sõitmiseks või avalike teenuste kasutamiseks.

**Eluruumi tagamine** - pakub elamispinda inimestele, kes ei suuda endale või oma perele eluruumi tagada.

**Võlanõustamisteenus** - aitab lahendada võlaprobleeme ning vältida uute tekkimist.

**Lapsehoiuteenus** - toetab lapsevanemate toimetulekut ning vähendab erivajadustega laste hoolduskoormust.

**Asendushooldusteenus ja järelhooldusteenus -** tagavad peresarnase elukeskkonna asendushooldusel olevatele lastele ning toetavad täisealiseks saanud noorte iseseisvust.

Lisaks on määruses reguleeritud **vältimatu ja täiendavad vajaduspõhised teenused. Vältimatu abi** puhulpakub omavalitsus esmavajalikke elatusvahendeid isikutele, kes on sattunud sotsiaalselt abitusse olukorda. **Täiendavate vajaduspõhiste ja vaimset tervist toetavate teenuste** puhul saab omavalitsus pakkuda abivajajatele lisateenuseid nagu näiteks psühholoogiline nõustamine, kogemusnõustamine, paari- või perenõustamine jne. Selle regulatsiooniga saame kasutada ka vaimse tervise edendamise toetust.

Teenuste juures on välja toodud nende eesmärk ja muu regulatsioon, mis on sätestatud vastavalt sotsiaalhoolekande seadusele.

Teenuste taotlemiseks peab isik või tema seaduslik esindaja esitama taotluse koos vajalike dokumentidega Mulgi Vallavalitsuse sotsiaalkomisjonile.

Teenuste määramise eelduseks on abivajaduse juhtumipõhine hindamine, mille viivad läbi sotsiaaltööspetsialistid.

Teenused rahastatakse Mulgi valla eelarvest. Osad teenused on abivajajale tasuta (nt tugiisikuteenus, järelhooldusteenus), kuid mõnel juhul võetakse teenuse eest tasu, arvestades isiku ja tema perekonna majanduslikku olukorda (nt üldhooldusteenus) ning lähtutakse Mulgi Vallavolikogu määrustest, mis kehtestavad teenuste eest võetavat tasu.

Sotsiaalkomisjonil on õigus vabastada isik tasust täielikult või osaliselt lähtudes eelarvelistest vahenditest, kuid kindlasti arvestades võrdse kohtlemise printsiipi.

Teenuse osutamine lõpetatakse, kui abivajadus langeb ära, isik esitab valeandmeid või rikub teenuse tingimusi. Samuti lõpeb teenuse osutamine, kui isik asub elama teise omavalitsusse.

Seoses uue määruse jõustumisega tuleb tunnistada kehtetuks kõik varasemad sotsiaalteenuste osutamist reguleerivad määrused:

Mulgi Vallavolikogu 27.09.2022 määrus nr 15 „Lapsehoiuteenuse osutamise kord Mulgi vallas“

Mulgi Vallavolikogu 27.09.2022 määrus nr 16 „Täisealise isiku hoolduse tagamise kord Mulgi vallas“

Mulgi Vallavolikogu 27.09.2022 määrus nr 17 „Varjupaiga- ja turvakoduteenuse osutamise kord Mulgi vallas“

Mulgi Vallavolikogu 27.09.2022 määrus nr 18 „Vältimatu sotsiaalabi ja täiendavate vajaduspõhiste sotsiaalteenuste kord Mulgi vallas“

Mulgi Vallavolikogu 18.04.2018 määrus nr 20 „Asendushooldus- ja järelhooldusteenuse osutamise tingimused ja kord Mulgi vallas“

Mulgi Vallavolikogu 18.04.2018 määrus nr 21 „Tugiisikuteenuse osutamise tingimused ja kord Mulgi vallas“

Mulgi Vallavolikogu 23.05.2018 määrus nr 37 „Isikliku abistaja teenuse osutamise kord Mulgi vallas“

Mulgi Vallavolikogu 23.05.2018 määrus nr 38 „Koduteenuse osutamise tingimused ja kord Mulgi vallas“

Mulgi Vallavolikogu 23.05.2018 määrus nr 39 „Võlanõustamisteenuse osutamise kord Mulgi vallas“

Mulgi Vallavolikogu 23.05.2018 määrus nr 40 „Sotsiaaltransporditeenuse osutamise kord Mulgi vallas“

Mulgi Vallavolikogu 16.10.2019 määrus nr 107 „Üldhooldusteenuse korraldamise ja rahastamise kord Mulgi vallas“

Mulgi Vallavolikogu 23.09.2021 määrus nr 154 „Mulgi valla sotsiaaleluruumi üürile andmise ja kasutamise kord“

Muudatuste mõju eelarvele: uue määruse vastuvõtmine ei avalda eelarvele täiendavat mõju, kuna kõik teenused on varem olnud planeeritud ning lisateenuseid ei kavandata.

Määrus kehtestatakse kohaliku omavalitsuse korralduse seaduse § 22 lõike 1 punkti 5 ja sotsiaalhoolekande seaduse § 14 alusel ja Mulgi Vallavolikogu 17.12.2024 määruse nr 71 „Mulgi valla eelarvest sotsiaaltoetuste taotlemise, määramise ja maksmise kord“ § 18

Määrus jõustub kolmandal päeval pärast Riigi Teatajas avaldamist.

Seletuskirja koostaja:

Liana Andruško

Mulgi valla sotsiaalnõunik